19.8.2005 673/04/2005 Oikeusministeriö
Lainvalmisteluosasto
PL 25
00023 VALTIONEUVOSTO
Oikeusministeriö
Lainvalmisteluosasto
PL 25
00023 VALTIONEUVOSTO	
Lausuntopyyntö 12.5.2005 OM 017:00/2003; OM15/41/2003 IPR-työryhmän mietintö: Aineettomia oikeuksia koskevien asioiden käsittely
Lausuntopyyntö 12.5.2005 OM 017:00/2003; OM15/41/2003

IPR-työryhmän mietintö: Aineettomia oikeuksia koskevien asioiden käsittely
Oikeusministeriö on asettanut työryhmän selvittämään immateriaalioikeusasioiden käsittelyyn liittyvät uudistustarpeet ja tekemään tarvittavat ehdotukset asioihin liittyvien vaatimusten käsittelyn keskittämisestä samaan tuomioistuimeen. Työryhmän mietinnössä esitetään aineettomia oikeuksia koskevien oikeussuojateiden yhtenäistämistä siten,  että kaikki näitä oikeuksia koskevat riita- ja rikosasiat keskitettäisiin samaan tuomioistuimeen. Aineettomia oikeuksia koskevien asioiden käsittelystä ehdotetaan säädettävän erillinen laki, johon sisältyisivät menettelysäännökset eri asiaryhmissä.

Viestintävirasto lausuu mietinnöstä kunnioittaen seuraavaa:

Työryhmän näkemyksen mukaan esityksen mahdollisessa jatkovalmistelussa tulisi selvittää tarkemmin muun muassa immateriaalioikeusasioiden ja verkkotunnusta koskevien asioiden suhdetta toisiinsa. Koska verkkotunnuksilla ja tavaramerkki- ja toiminimioikeuksilla on läheinen kytkentä toisiinsa, Viestintävirasto pitää ehdotusta kannatettavana. Viestintävirasto katsoo kuitenkin, että jatkovalmistelussa on otettava huomioon verkkotunnuksia ja immateriaalioikeuksia koskevan päätöksentekomenettelyn erot.

Viestintävirasto hallinnoi verkkotunnuslain perusteella suomalaisia fi-päätteisiä verkkotunnuksia. Viestintävirastolla on lain mukaan myös oikeus sulkea tai peruuttaa verkkotunnus, mikäli tunnus loukkaa suojattua nimeä tai merkkiä. Sulkemis- ja peruuttamismenettely on laissa tarkoitettu yksinkertaiseksi ja nopeaksi hallintomenettelyksi tilanteissa, joissa on kysymyksessä selkeä oikeudenloukkaus. Viestintävirasto soveltaa päätöksissään ainoastaan verkkotunnuslakia ja ottaa kantaa vaatimuksiin verkkotunnuksen sulkemisesta tai peruuttamisesta ja siirtämisestä. Viestintävirasto ei ota kantaa muihin immateriaalisia oikeuksia koskeviin vaatimuksiin, vaan tällaiset vaatimukset ohjataan säännönmukaisesti immateriaalioikeuksia koskevan lainsäädännön mukaisiin ratkaisuelimiin. Sama koskee tilanteita, joissa verkkotunnuksen peruuttamisvaatimuksen ratkaisu edellyttäisi tavaramerkki- tai toiminimioikeudellista harkintaa. Tällöin immateriaalioikeuksia koskeva riita ohjataan tarvittaessa erityislainsäädännön mukaisiin ratkaisuelimiin ja Viestintävirasto tekee päätöksen verkkotunnuksen sulkemisesta tai peruuttamisesta vasta, kun immateriaalioikeuksia koskeva riita on ratkaistu.

Viestintäviraston verkkotunnuksia koskevasta päätöksestä valitetaan Helsingin hallinto-oikeuteen. Valitustie on käytännössä ollut toimiva. Viestintäviraston näkemyksen mukaan erillinen valitustie selkiyttää verkkotunnusten peruuttamiskäsittelyn ja immateriaalioikeuksia koskevien riitojen ratkaisun erilaista luonnetta. Viestintävirasto esittääkin harkittavaksi, olisiko tämä ero tarkoituksenmukaista säilyttää myös jatkossa.

Johtaja		Jorma Koivunmaa

Yksikön päällikkö	Merja Saari